Северус Снејп

**Северус Снејп** (9. јануар 1960 — 2. мај 1998) био је енглески полукрвни чаробњак, који је предавао напитке (1981—1996), одбрану од мрачних вештина (1996—1997), био главешина Слитерина (1981—1997), а потом и директор (1997—1998) Хогвортске школе за вештичарење и чаробњаштво. Такође, Снејп је био члан Реда феникса и Смртождер, а његова улога двоструког шпијуна имала је велики значај за ток оба чаробњачка рата. Био је једино дете нормалца Тобије Снејпа и вештице Ајлин Снејп (девојачко Принц), који су живели у нормалсој кући у Прељином сокаку, у непосредној близини куће породице Еванс. Када је имао девет година, Северус је упознао Лили и Петунију Еванс, након чега се заљубио у Лили и постао њен близак пријатељ.

Северус је започео своју прву годину на Хогвортсу 1971. године — исто кад и Лили, али је за разлику од ње био смештен у Слитерин. Током школовања је показао велики таленат у справљењу напитака, што је вероватно разлог зашто је постао члан Клуба пужића. Током свог школовања, био је стална жртва малтретирања Џејмса Потера и Сиријуса Блека, тако да је убрзо развио огромну страст према мрачним вештинама у нади да ће се осветити свима који су га малтретирали. Убрзо се спријатељио са насилницима из Слитерина, од којих су многи веровали у надмоћ чистокрвних. То је довело до тога да се у петој години његово пријатељство са Лили Еванс, која је била нормалског порекла, прекине. У погрешном покушају да поврати њену наколоност Снејп се придружио Смртождерима, заједно са пар других Слитеринаца.

Био је веома активан у обављању дужности Смртождера, а један од његових највећих доприноса је преношење информација о пророчанству Сибили Трилони Лорду Волдемору. Пророчанство је говорило о томе како ће дечак рођен крајем јула, од стране родитеља који су му трипут прокосили, имати моћ да порази мрачног господара — што је могло да се односи на Харија Потера или Невила Лонгботома. Како је Волдемор одлучио да убије Харија, Лилиног сина, Снејп је очајнички молио Албуса Дамблдора за помоћ. Иако је Лили убијена, Снејп је променио страну и постао члан Реда феникса, у којем је имао значајну улогу — двоструког шпијуна — током Другог чаробњачког рата.

Упркос мишљењу многих, Дамблдор је веровао Снејпу, до те мере да му је дао један од најважнијих задатака за даљи ток рата — у којем је Снејп морао да буде онај који ће га убити. Снејп му је пре смрти обећао да ће заштитити ученике Хогвортса од Смртождера, за које се знало да ће преузети Министарство магије, самим тим и Хогвортс, одмах по Дамблдоровој смрти. Снејп је учествовао у бици за Хогвортс, током које га је Волдемор убио мислећи да је он власник старозовног штапића. Након Снејпове смрти, Хари се постарао да његов портрет буде постављен на Хогвортсу, одајући му херојску почаст, упркос њиховом неслагању током Харијевог школовања.

### Први чаробњачки рат (1978—1981)

#### Као Смртождер

"*Онај ко има моћ да порази мрачног господара се приближава… рођен од оних који су му трипут пркосили, рођен у тренутку умирања седмог месеца….*"
— Део пророчанства Сибил Трилејни који је Снејп чуо

Северус се временом придружио Смртождерима — присталицама Лорда Волдемора, и његово тамошње деловање је углавном непознато, мада је убрзо постао важан Смртождер у Волдеморовим ужим круговима. Он је одговоран за информисање Волдемора о пророчанству које је предвиђало његову пропаст. Почетком 1980, Снејп је прислушкивао интервју за посао професора предсказивања, вођеног између Сибил Трилони и Албуса Дамблдора у Вепровој глави.

Током интервјуа, Трилони је прорекла да ће се крајем јула родити дете које ће поразити Лорда Волдемора (што је навело Дамблдора да је запосли, а и њена безбедност је допринела томе). У то време није било јасно на кога се пророчанство односи, јер се крајем јула те године родило двоје деце из угледних чаробњачких породица — Хари Потер и Невил Лонгботом.

Албус је на визенгамошком суђењу Игора Каркарова изјавио да је Северус дошао ка њему и признао да је он био тај који је чуо и пренео Волдемору пророчанство. Међутим, он није успео да га чује цело, јер га је шанкер Вепрове главе, односно Албусов брат Аберфорт, ухватио како прислушкује разговор и избацио.

#### Као двоструки агент

**Албус Дамблдор**: "*Ако си волео Лили Потер, ако си је истински волео, онда је твој пут већ исцртан. Знаш како и зашто је погинула. Постарај се да то не буде узалуд. Помози ми да заштитим Лилиног сина.*"
**Северус Снејп**: "*У реду. Али никада... никада му не реците, Дамблдоре! Ово мора остати између нас! Закуните се! Не могу да поднесем... поготову Потеров син...*"
— Снејп обећава да ће заштитити Харија након Лилине смрти

Снејп се неизмерно покајао када је Волдемор одлучио да је Хари Потер беба о којој пророчанство говори, јер је својим поступцима довео Лили Еванс, жену коју је одувек волео, у опасност. Молио је Волдемора да поштеди Лили, на шта је он и пристао. Међутим, знајући да Лилину судбину не може да препусти у руке некога ко би могао да је убије из чистог хира и да ће Лили вероватно бранити своје дете до последњег даха, Снејп се обратио Албусу Дамблдору, замоливши га да спасе Лили.

Снејп је молио Дамблдора да је сакрије, заједно са њеним мужем и сином ако то буде морао. Дамблдор је пристао, али је инсистирао да му Снејп буде шпијун међу смртождерима. У ствари, управо је Снејпов захтев Волдемору да пусти Лили да живи, што јој је мрачни господар понудио у замену за Харијев живот, довео до тога да се она жртвује за свог сина и обезбеди да се његова клетва одбије од Харија и уништи Волдеморово тело.

Упркос Дамблдоровим напорима да заштити Потерове, један од Џејмсових најбољих пријатеља, Питер Петигру, их је издао и помогао Волдемору да их пронађе. Након Лилине смрти, Снејп је био разорен и избезумљен до те мере да је пожелео да умре, али га је Дамблдор подстакао да осигура Харију безбедан живот из поштовања према сећању на Лили; Снејп је у почетку приговарао како је опасност уклоњена падом Мрачног господара, али је Албус инсистирао да ће се он вратити и да ће сви, поготово дечак, бити у опасности када се то догоди. Тако да је Снејп провео остатак свог живота штитећи Харија Потера, за којег се често говорило да подсећа на Џејмса. Сумњив због своје прошлости као Смртождера од стране присталица Албуса Дамблдора, и омржен од стране других Смртождера јер је десет година живео као Дамблдорова марионета, Снејп је наставио са животом испуњавајући Дамблдоров план о заштити Харија и поразу Волдемора.

### Каријера на Хогвортсу (1981—1995)

#### Школска година 1991—1992.

**Северус Снејп**: "*Не желиш ме за непријатеља, Квиреле.*"
**Квирел**: "*Н-н-не знам о ч-ч-чему ти то...*"
**Северус Снејп**: "*Знаш савршено добро о чему говорим.*"
— Упозорење Квирелу након што је покушао да украде Камен мудрости

Године 1991, Никола Фламел, познати алхемичар и пријатељ Албуса Дамблдора, преместио је Камен мудрости, који га је одржавао у животу, из Гринготсаа на Хогвортс на чување. Снејп је био један од чланова особља који су допринели заштити камена, а његова препрека била је загонетка о напицима — уједино и једина препрека која се базирала на логици уместо магије.

Исте године, Хари Потер је започео своју прву годину на Хогвортсу и самим тим похађао Снејпове часове напитака, на којима су се њих двојица готово одмах замрзели. Харијева сличност са оцем и стечени статус „славне личности” извукли су оно најгоре из Снејпа на њиховом првом часу напитака. Иако се Снејп заклео Дамблдору да ће штитити Харија, то га није спречавало да буде пристрасан према Слитеринцима и окрутан према Харију.

Током целе године, као део свог обећања Дамблдору, Снејп је чинио све што је било у његовој моћи да спречи професора одбране од мрачних вештина, Квирела, од помагања Волдемору да се дочепа Камена мудрости; иако није знао да је Волдемор запосео Квирелово тело, био је сумњичав да му овај помаже. Квирел је 31. октобра као диверзију пустио планинског трола у замак како би се одшуњао до ограниченог ходиника на трећем спрату, где је Камен мудрости био сакривен, међутим Снејп је успео да га спречи, иако га је ујео троглави пас Флафи, који је био прва препрека која је штитила камен.

Када је Квирел први пут покушао да убије Харија бацавши клетву на његову метлу током дечаковог првог квидичког меча, Снејп је поново интервенисао изводеђи противклетву, која је спречавала Харија да буде одбачен са метле. Међутим, Хермиона Грејнџер је посматравши публику својим двогледом, како би открила ко изводи клетву, угледала Снејпа како изговара противклетву, погрешно протумачивши да он баца урок. Отрчала је испод његове трибине и запалила му одећу како би му скренула пажњу, али је, на Снејпову срећу, случајно гурнула и Квирела док је журила назад до грифиндорских трибина, што је омело његов контакт очима са Харијем, потребан за правилно извођење клетве.

Снејп је инсистирао да он буде судија следећег меча, како би се постарао да се то не понови. Мада је то навело остале професоре и ученике да помисле како он само покушава да умањи Грифиндору шансе за победу.

Током ноћи након меча, Снејп се жестоко супротставио Квирелу у Забрањеној шуми, захтевајући да зна зашто је овај покушао да украде Камен мудрости. Без знања иједног од њих, Хари је читаву свађу посматрао са крошње дрвета, јер је пратио Снејпа до тамо након што га је из свлачионице квидичког терена видео како иде према шуми. Мада, пошто је сумњао да је Снејп тај који покушава да украде камен и који је бацио урок на његову метлу, Харију се чинило да Снејп покушава да застраши Квирела, како би му овај одао информације о камену.

Хари, Рон и Хермиона су покушавали да пруже подршку Квирелу и охрабре га кад год је то било могуће, наговарајући људе да се не подсмевају његовом муцању, али и охрабрујуће се смешећи сваки пут кад прођу поред њега и свађајући се са Снејпом.

Био је присутан на гозби за крај године. У почетку је био веома задовољан видевши да је Слитерин опет освојио куп куће, али је био приморан да се рукује са Мек Гонагаловом уз усиљен осмех након што је Дамблдор доделио додатне поене Харију, Рону, Хермиони и Невилу Лонгботому, оји су довели до тога да ипак Грифиндор победи.